
Comisia pentru buget, finanţe şi bănci

Bucureşti,        27.08.2003         

Nr. 22/291

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 345 din 1 iunie 2002, publicată în Monitorul Oficial al României nr. 371 din 1 iunie 2002 privind Taxa pe valoarea adăugată, cu care comisia noastră a fost sesizată în fond cu adresa Biroului Permanent nr. 173 din 26 mai 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,        27.08.2003 

Nr. 291

RAPORT

asupra propunerii legislative pentru modificarea şi completarea Legii nr. 345 din 1 iunie 2002, publicată în Monitorul Oficial al României nr. 371 din 1 iunie 2002 privind Taxa pe valoarea adăugată
Cu adresa nr. 173 din 26.05.2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 345 din 1 iunie 2002, publicată în Monitorul Oficial al României nr. 371 din 1 iunie 2002 privind Taxa pe valoarea adăugată.
La întocmirea raportului s-a avut în vedere avizul Consiliului Legislativ.

La lucrările comisiei au participat 20 deputaţi, din totalul de 25 membri ai comisiei.

In urma examinării propunerii legislative pentru modificarea şi completarea Legii nr. 345 din 1 iunie 2002, publicată în Monitorul Oficial al României nr. 371 din 1 iunie 2002 privind Taxa pe valoarea adăugată, în şedinţa din 27 august 2003, comisia a hotărât, cu unanimitate de voturi, respingerea propunerii legislative din următoarele considerente:

1. Expunerea de motive nu se referă concret la prevederile legale propuse a fi abrogate, conform cerinţei art. 61 alin. (3) din Legea nr. 24/2000 privind normele de tehnică legislativă pentru elaborarea actelor normative. În expunerea de motive se menţionează, cu caracter exemplificativ, rambursări de TVA efectuate la Constanţa, cu încălcarea prevederilor legale, care constituie infracţiuni.

În Legea nr. 345/2002 privind taxa pe valoarea adăugată, cu modificările ulterioare, la art. 36, este instituită ca măsură asiguratorie prevederea potrivit căreia “determinarea cu rea credinţă, de către persoane impozabile a sumei taxei pe valoarea adăugată de rambursat şi obţinerea nelegală, în acest fel, a unor sume de bani de la organele fiscale constituie infracţiune şi se pedepseşte cu închisoare de la 1 an la 7 ani.”

2. Prevederile art. 27 din Legea nr. 345/2002 privind taxa pe valoarea adăugată, referitoare la rambursarea taxei pe valoarea adăugată cu control ulterior, au fost modificate prin Ordonanţa Guvernului nr. 36/2003 privind corelarea unor dispoziţii din legislaţia financiar – fiscală, ale cărei prevederi au intrat în vigoare de la 1 martie 2003.

Astfel, potrivit prevederilor art. 27 alin. (3) din Legea nr. 345/2002, cum au fost modificate prin Ordonanţa Guvernului nr. 36/2003 şi ale art. 64 alin. (3) din Normele de aplicare a Legii nr. 345/2002, aprobate prin Hotărârea Guvernului nr. 598/2002, modificate prin Hotărârea Guvernului nr. 348/2003, rambursarea cu control ulterior a taxei pe valoarea adăugată poate fi solicitată de persoanele impozabile care îndeplinesc cumulativ următoarele condiţii:

a) sunt mari contribuabili la data depunerii cererii de rambursare şi/sau aplică Reglementările contabile armonizate cu Directiva a IV-a a Comunităţii Economice Europene şi cu Standardele Internaţionale de Contabilitate;

b) obiectul de activitate prevăzut în statut nu include nici una din următoarele activităţi: producţia şi/sau comerţul cu ridicata de băuturi alcoolice, comerţul cu ridicata al materialului lemnos şi de construcţie, comerţul cu ridicata al deşeurilor şi resturilor. Sunt exceptate unităţile care sunt cotate la Bursa de Valori Bucureşti sau la bursele recunoscute de Bursa de Valori Bucureşti.

Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Experţi parlamentari:

          Onete Alexandru

          Popescu Luminiţa

